परीक्षा में नकल तो केंद्राध्यक्ष पर कार्रवाई
बोर्ड परीक्षा शुरू हो चुकी है। अभी तक 4 पेपर हो चुके हैं। मात्र एक नकल प्रकरण ही जिले में सामने आया है। विद्यार्थी परीक्षा भवन में नकल ले जाने में सफल न हों, लिहाजा पीएससी की तर्ज पर केंद्र के बाहर जूते-चप्पल तक उतरवाए जा रहे हैं। इसके पीछे की वजह है माध्यमिक शिक्षक मंडल की सख्ती।
दरअसल दसवीं और बारहवीं की बोर्ड परीक्षा में गड़बड़ी को लेकर इस बार माध्यमिक शिक्षा मंडल के तेवर तल्ख हैं। मंडल ने परीक्षा में पारदर्शिता लाने के लिए कई सुधार किए हैं। सबसे बड़ा फैसला नकल प्रकरणों को लेकर किया गया है। अभी तक हर साल बोर्ड परीक्षाओं के दौरान यदि कोई छात्र नकल करते हुए पकड़ा जाता था तो अधिकारी केवल संबंधित छात्र के खिलाफ ही केस बनाते थे। परंतु अब परीक्षा में नकल प्रकरण बनता है तो संबंधित परीक्षा केंद्र के अध्यक्ष, सहायक केंद्राध्यक्ष और ड्यूटी कर रहे पर्यवेक्षक पर भी गाज गिर सकती है। तीनों अधिकारियों को निलंबन तक झेलना पड़ सकता है।
दरअसल बोर्ड के अधिकारियों का मानना है कि केंद्राध्यक्ष और सहायक केंद्राध्यक्ष की मौजूदगी में कोई छात्र नकल सामग्री परीक्षा हॉल में कैसे ला सकता है। कोई छात्र नकल करने में कामयाब हो गया है तो यह सीधे तौर पर परीक्षा संचालन की जिम्मेदारी संभाल रहे अधिकारियों की गलती है।
इसीलिए इस साल अधिकारियों को भी कार्रवाई के दायरे में लाया गया है। अधिकारियों के अनुसार अपने खिलाफ एक्शन के डर से परीक्षा केंद्र का स्टाफ पूरी तत्परता और चौकसी के साथ काम करेगा। जिले में दसवीं और बारहवीं की परीक्षा के लिए 116 परीक्षा केंद्र बनाए गए हैं। 10वीं में 42 हजार तो 12वीं में 22 हजार से अधिक विद्यार्थी परीक्षा दे रहे हैं।
बोर्ड ने किए हैं कई बदलाव
बोर्ड ने इस बार कई बदलाव किए हैं। इस बार मोबाइल प्रतिबंधित हैं तो उत्तर पुस्तिका पहले और पेपर बाद में दिए जा रहे हैं। यह भी प्रावधान है कि यदि अधिक संख्या में छात्र नकल करते पाए जाते हैं तो केंद्राध्यक्ष से लेकर सभी जिम्मेदारों पर कार्रवाई होगी। - आरएन शुक्ला, जिला शिक्षा अधिकारी
मोबाइल फोन तक करवा रहे सील
बोर्ड की सख्ती का अंदाजा इसी से लगाया जा सकता है कि प्रश्नपत्रों का लिफाफा खुलने से पहले केंद्राध्यक्ष तक का मोबाइल भी सीलबंद कर अलमारी में रखवा दिया जाता है। जब तक मोबाइल सीलबंद नहीं होता, कर्मचारी द्वारा लिफाफा नहीं खोला जाता है। पेपर होने के बाद सारी कॉपियां जमा होने पर ही अधिकारियों को मोबाइल फोन दिए जाते हैं।
पहले कॉपी, बाद में प्रश्न-पत्र
हर साल हाई स्कूल और हायर सेकंडरी की परीक्षा में पहले प्रश्न-पत्र बंटते थे। उसके 15 मिनट बाद कॉपियां दी जाती थीं। इस साल पहले कॉपियां दी जा रही हैं। 15 मिनट बाद प्रश्न-पत्र दिए जा रहे हैं। पिछले साल कॉपी देने से पहले ही पर्चा आउट होने की घटना सामने के बाद एहतियात के तौर पर यह फैसला किया गया है। बोर्ड को डर है कि पहले पर्चा दे दिया गया तो प्रश्न-पत्र की सामग्री बाहर जा सकती है।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva